หุ้นรับได้ผลตัดสิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

กลต.ชี้ข้อมูลชัดแจ๋วตลท.เชื่อสถานการณ์ผ่อนคลาย
โพสต์ทูเดย์ — ก.ล.ต.และตลาดหลักทรัพย์เชื่อผลตัดสินคดียึดทรัพย์ข้อมูลครบถ้วน คาดหุ้นไม่กระทบ
นายธีระชัย ภูวนาถนรานุบาลเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวภายหลังศาลฎีกาแผนกคดีอาญาของผู้ดำรงตำแหน่งทางการเมืองมีคำพิพากษาในคดียึดทรัพย์ของพ.ต.ท.ทักษิณ ชินวัตร อดีตนายกรัฐมนตรีว่า คำพิพากษาของศาลทำให้มีความชัดเจนในสายตาของนักลงทุนทั้งไทยและต่างประเทศ ซึ่งนักลงทุนจะสามารถตัดสินใจด้วยข้อมูลที่ครบถ้วนยิ่งขึ้น 
นางจารุพรรณ อินทรรุ่ง ผู้อำนวยการฝ่ายงานเลขาธิการ ก.ล.ต. กล่าวว่า บริษัทจดทะเบียน (บจ.) ที่ศาลพาดพิงถึงมีหน้าที่จะต้องชี้แจงผลกระทบต่อฐานะการเงิน เพื่อให้นักลงทุนมีข้อมูลในการตัดสินใจ 
ทั้งนี้ ศาลชี้แจงว่า พ.ต.ท.ทักษิณเอื้อประโยชน์ให้กับ บริษัท ชิน คอร์ปอเรชั่น (SHIN) บริษัท แอดวานซ์ อินโฟร์ เซอร์วิส (ADVANC) และบริษัท ไทยคม (THCOM)
ด้านนางภัทรียา เบญจพลชัย กรรมการและผู้จัดการตลาดหลักทรัพย์แห่งประเทศไทย (ตลท.) กล่าวว่า ผลการตัดสินออกมาแล้วผ่อนคลายขึ้น เพราะคำวินิจฉัยของศาล มีเหตุมีผล มีการเปรียบเทียบข้อมูลอย่างมาก คิดว่าคนส่วนใหญ่ยอมรับได้ 
อย่างไรก็ตาม ตลาดจะสอบถามโบรกเกอร์ทั้งในและต่างประเทศ เพื่อต้องการทราบความคิดเห็นต่อผลการตัดสิน เพื่อประเมินภาพการลงทุนในวันที่ตลาดหุ้นเปิดให้ซื้อขายตามปกติในวันอังคารที่ 2 มี.ค. 
ขณะที่นักลงทุนก็จะมีเวลาในการย่อยข้อมูลผลตัดสินคดีในช่วงวันหยุดติดกัน 3 วัน (2728 ก.พ. และ 1 มี.ค.) ก่อนตัดสินใจลงทุนวันอังคารนี้ 
สำหรับภาพการซื้อขายหุ้นเมื่อวันที่ 26 ก.พ. ที่ผ่านมา ดัชนีหุ้นแกว่งตัวผันผวนกว่า 8.74 จุด ตามแรงเก็งกำไรผลตัดสินคดี หลังศาลเริ่มพิจารณาในเวลา 13.30 น. แต่ใช้เวลานานกว่าที่คาด และยังไม่ทราบผลการตัดสิน จนกระทั่งตลาดปิดที่ระดับ 721.37 จุด บวก 4.27 จุด มูลค่าการซื้อขาย 19,704 ล้านบาท โดยนักลงทุนต่างชาติยังซื้อสุทธิ 1,170 ล้านบาท และสถาบันซื้อ 459 ล้านบาท 
มาร์เก็ตติง กล่าวว่า นักลงทุนเข้าเก็งกำไรผลตัดสินคดีหลายรอบ ทำให้ดัชนีหุ้นแกว่งตัวลงไป 2.21 จุด แถว 717 จุด แต่มีการไล่หุ้นจนดัชนีพุ่งถึง 6.53 จุด ซื้อขาย 723 จุด โดยเฉพาะช่วงท้ายตลาดมีแรงขายทิ้งของนักลงทุนที่ซื้อขายหักกลบหุ้นตัวเดียวกันวันเดียวกัน (เน็ตแซตเทิลเมนต์) เพราะข่าวดีออกมาไม่ทันวันที่ 26 ก.พ. 
“ผลตัดสินออกมายึดทรัพย์ 4.6 หมื่นล้านบาท เป็นไปอย่างที่ตลาดคาด ซึ่งไม่น่าจะมีผลกระทบต่อการซื้อขายหุ้นในสัปดาห์หน้า หากไม่มีเหตุการณ์รุนแรง หรือมีข่าวลบจากต่างประเทศ” แหล่งข่าวเปิดเผย
ธนาคารกรุงเทพ (BBL) ประกาศ แจกเงินปันผลอีกหุ้นละ 3 บาท คิดเป็นอัตราผลตอบแทน 2.57% ซึ่งรวมทั้งปี 4 บาทเป็นเงินทั้งสิ้น 7,635.37 ล้านบาท 
สำหรับธนาคารกสิกรไทย (KBANK) จ่ายเงินปันผลอีกหุ้นละ 2 บาท คิดเป็นอัตราผลตอบแทน 2.37% และรวมทั้งปีแจก 2.50 บาท หรือสัดส่วน 41.88% ของกำไรสุทธิ
ด้านธนาคารไทยพาณิชย์ (SCB) ประกาศจ่ายเงินปันผลหุ้นละ 2.50 บาท ซึ่งสูงกว่าปี 2551 ที่แจกหุ้นละ 2 บาท ทั้งนี้เงินปันผลคิดเป็นอัตราผลตอบแทน 2.97% 
ตลาดหลักทรัพย์สั่งให้นักลงทุนที่จะสั่งซื้อหุ้นบริษัท โซลาร์ตรอน (SOLAR) ตั้งแต่วันที่ 2 มี.ค.19 มี.ค. 2553 จะต้องวางเงินสดทั้ง 100% ก่อน